पंजाब पर नड्डा की नजर! BJP मुख्यालय में कई नेताओं के साथ की बैठक
भारतीय जनता पार्टी (भाजपा) के अध्यक्ष जेपी नड्डा ने पार्टी की पंजाब इकाई के नेताओं के साथ शनिवार को यहां पार्टी मुख्यालय में बैठक की और आगामी विधानसभा चुनाव की रणनीति को लेकर विचार किया।
नई दिल्ली: भारतीय जनता पार्टी (भाजपा) के अध्यक्ष जेपी नड्डा ने पार्टी की पंजाब इकाई के नेताओं के साथ शनिवार को यहां पार्टी मुख्यालय में बैठक की और आगामी विधानसभा चुनाव की रणनीति को लेकर विचार किया। जानकारी के मुताबिक, नड्डा के साथ हुई इस बैठक में पंजाब के प्रभारी व राष्ट्रीय महासचिव दुष्यंत गौतम, पंजाब से ही ताल्लुक रखने वाले एक अन्य महासचिव तरूण चुग, प्रदेश भाजपा के अध्यक्ष अश्विनी शर्मा सहित अन्य नेता मौजूद थे। बैठक के बाद तरूण चुग ने एक ट्वीट में बैठक की तस्वीरें साझा करते हुए लिखा, ‘‘भाजपा पार्टी नहीं परिवार है।’’ पंजाब और उत्तर प्रदेश सहित पांच राज्यों में अगले साल की शुरुआत में विधानसभा चुनाव होने हैं। इन चुनावों के मद्देनजर भाजपा ने तैयारियां तेज कर दी है। आगामी चुनावों के मद्देनजर राज्य की प्रमुख विपक्षी पार्टी शिरोमणि अकाली दल और बहुजन समाज पार्टी (बसपा) के बीच गठबंधन हुआ है। इस ताजा गठबंधन के मद्देनजर भाजपा नए समीकरण बनाने और कुछ अन्य छोटे दलों को साथ लाने की संभावनाएं टटोल रही है। गौरतलब है कि लंबे समय तक भाजपा का सहयोगी रहा अकाली दल कृषि कानूनों के मुद्दे पर राष्ट्रीय जनतांत्रिक गठबंधन (राजग) से अलग हो गया था। अकाली दल की नेता हरसिमरत कौर बादल ने केंद्रीय मंत्रिमंडल से इस्तीफा भी दे दिया था। किसानों की नाराजगी के मद्देनजर राज्य में भाजपा को कठिन परिस्थितियों का सामना करना पड़ रहा है। पिछले विधानसभा चुनाव में भाजपा ने अकाली दल के साथ चुनाव लड़ा था और उसने 23 सीटों पर अपने उम्मीवार उतारे थे। उसे केवल तीन सीटों पर जीत मिली थी। पहली बार भाजपा राज्य में अपने दम पर चुनाव लड़ेगी।